Komission asetus (EY) N:o 1466/2003, annettu 19 päivänä elokuuta 2003, latva-artisokkien kaupan pitämistä koskevista vaatimuksista ja asetuksen (EY) N:o 963/98 muuttamisesta



Virallinen lehti nro L 210 , 20/08/2003 s. 0006 - 0010



Komission asetus (EY) N:o 1466/2003, annettu 19 päivänä elokuuta 2003, latva-artisokkien kaupan pitämistä koskevista vaatimuksista ja asetuksen (EY) N:o 963/98 muuttamisesta EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon hedelmä- ja vihannesalan yhteisestä markkinajärjestelystä 28 päivänä lokakuuta 1996 annetun neuvoston asetuksen (EY) N:o 2200/96(1), sellaisena kuin se on viimeksi muutettuna komission asetuksella (EY) N:o 47/2003(2), ja erityisesti sen 2 artiklan 2 kohdan ja 3 artiklan 3 kohdan c alakohdan, sekä katsoo seuraavaa: (1) Latva-artisokat kuuluvat asetuksen (EY) N:o 2200/96 liitteessä I lueteltuihin tuotteisiin, joita koskevat vaatimukset on vahvistettava. Kukkakaalien ja latva-artisokkien kaupan pitämiseen sovellettavista laatuvaatimuksista 7 päivänä toukokuuta 1998 annettua komission asetusta (EY) N:o 963/98(3), sellaisena kuin se on viimeksi muutettuna asetuksella (EY) N:o 46/2003(4), on muutettava Poivrade- ja Bouquet-tyypin latva-artisokkien määrittelyn osalta. (2) Latva-artisokkiin sovellettavat vaatimukset olisi selkeyden vuoksi vahvistettava erillisessä asetuksessa ja muutettava asetus (EY) N:o 963/98 vastaavasti. Avoimuus maailmanmarkkinoilla edellyttää, että tätä varten otetaan huomioon Yhdistyneiden Kansakuntien Euroopan talouskomission helposti pilaantuvien tuotteiden laatuvaatimusten asettamista ja laadun kehittämistä käsittelevän työryhmän latva-artisokille suosittamat vaatimukset. (3) Uusien vaatimusten soveltamisella olisi voitava poistaa markkinoilta laadultaan epätyydyttävät tuotteet, ohjata tuotantoa kuluttajien vaatimuksia tyydyttäväksi sekä helpottaa kauppasuhteita tasapuolisen kilpailun pohjalta ja auttaa näin parantamaan tuotannon kannattavuutta. (4) Näitä vaatimuksia sovelletaan kaikissa kaupan pitämisen vaiheissa. Tuotteiden pitkät kuljetusmatkat, pitkähkö varastointiaika ja tuotteiden erilaiset käsittelyt saattavat aiheuttaa niissä biologisesta kehittymisestä tai pilaantumisalttiudesta aiheutuvaa laadun heikkenemistä. On syytä ottaa huomioon nämä muutokset sovellettaessa vaatimuksia lähettämisvaihetta seuraavissa kaupan pitämisen vaiheissa. Ekstraluokan tuotteiden osalta, joiden on oltava erityisen huolella valikoituja ja pakattuja, on sallittava vain vähäinen tuoreuden ja täyden nestejännityksen väheneminen. (5) Eräitä Italiassa Sisilian, Puglian, Sardinian, Campanian, Lazion ja Toscanan alueilla tuotettuja latva-artisokkalajikkeita myydään tuotantoalueella perinteisesti nipuissa siten, että niitä ympäröivät lehdet ja niissä on yli 10 senttimetriä pitkä kukkavarsi. Italian pyynnöstä tällainen kaupan pitämisen tapa sallittiin latva-artisokille vahvistetuista kaupan pitoa koskevista vaatimuksista poikkeamisesta tiettyjen Italian alueiden osalta 7 päivänä maaliskuuta 1997 annetulla komission asetuksella (EY) N:o 448/97(5). Yhteisön sääntöjen selkeyttämiseksi ja yksinkertaistamiseksi kyseinen poikkeus olisi sisällytettävä tähän asetukseen ja asetus (EY) N:o 448/97 olisi kumottava. (6) Tässä asetuksessa säädetyt toimenpiteet ovat tuoreiden hedelmien ja vihannesten hallintokomitean lausunnon mukaiset, ON ANTANUT TÄMÄN ASETUKSEN: 1 artikla CN-koodiin 0709 10 00 kuuluvien latva-artisokkien kaupan pitämistä koskevat vaatimukset ovat liitteessä. Nämä vaatimukset koskevat kaikkia kaupan pitämisen vaiheita asetuksessa (EY) N:o 2200/96 säädetyin edellytyksin. Lähettämistä seuraavissa vaiheissa tuotteissa voi kuitenkin esiintyä vaatimuksiin nähden a) vähäistä tuoreuden ja täyden nestejännityksen vähenemistä; b) muihin kuin ekstraluokkaan luokitelluilla tuotteilla vähäistä tuotteen kehittymisestä ja pilaantumisalttiudesta johtuvaa laadun heikkenemistä. 2 artikla 1. Poiketen siitä, mitä liitteessä säädetään, Italiassa Sisilian, Puglian, Sardinian, Campanian, Lazion ja Toscanan alueilla tuotettuja latva-artisokkia voidaan myydä tuotantoalueen vähittäiskaupoissa nipuissa siten, että niitä ympäröivät lehdet ja niissä on yli 10 senttimetriä pitkä kukkavarsi. 2. Sovellettaessa 1 kohtaa kussakin erässä on oltava muiden vaadittujen tietojen lisäksi asetuksen (EY) N:o 2200/96 5 artiklan 2 kohdassa tarkoitetussa asiakirjassa seuraava maininta: "Destinato alla vendita al dettaglio unicamente in ... (tuotantoalue)". 3 artikla Muutetaan asetus (EY) N:o 963/98 seuraavasti: 1) Poistetaan asetuksen nimestä sanat "ja artisokkien". 2) Korvataan 1 artiklan 1 kohta seuraavasti: "1. CN-koodiin 0704 10 kuuluvien kukkakaalien kaupan pitämistä koskevat vaatimukset ovat liitteessä.". 3) Poistetaan liite II. 4) Korvataan liitteessä I ilmaisu "Liite I" ilmaisulla "Liite". 4 artikla Kumotaan asetus (EY) N:o 448/97. 5 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 19 päivänä elokuuta 2003. Komission puolesta Franz Fischler Komission jäsen (1) EYVL L 297, 21.11.1996, s. 1. (2) EYVL L 7, 11.1.2003, s. 64. (3) EYVL L 135, 8.5.1998, s. 18. (4) EYVL L 7, 11.1.2003, s. 61. (5) EYVL L 68, 8.3.1997, s. 17. LIITE LATVA-ARTISOKKIA KOSKEVAT VAATIMUKSET I TUOTTEEN MÄÄRITELMÄ Nämä vaatimukset koskevat lajin Cynara scolymus L. -lajikkeiden latva-artisokkia, jotka on tarkoitettu toimitettaviksi kuluttajille tuoreina, lukuun ottamatta teolliseen jalostukseen tarkoitettuja latva-artisokkia. Nimet "Poivrade" ja "Bouquet" viittaavat violetin tyypin nuoriin kartiomaisiin latva-artisokkiin. II LAATUA KOSKEVAT SÄÄNNÖKSET Vaatimusten tarkoituksena on määritellä latva-artisokkien laatu kauppakunnostuksen ja pakkaamisen jälkeen. A Vähimmäisvaatimukset Kullekin luokalle annetut erityissäännökset ja sallitut poikkeamat huomioon ottaen latva-artisokkien on kaikissa luokissa oltava: - eheitä, - terveitä; tuotteita, joissa on mätää tai jotka ovat muuten pilaantuneet kulutukseen kelpaamattomiksi, ei sallita, - puhtaita, lähes vailla näkyviä vieraita aineita, - tuoreen näköisiä, ei nuutuneita, - lähes vailla tuholaisia, - lähes vailla tuholaisten aiheuttamia vioittumia, - vailla epätavallista pintakosteutta, - vailla vierasta hajua ja/tai makua. Kukkavarsien leikkauspinnan on oltava suora, ja kukkavarsien pituus saa olla enintään 10 cm. Viimeksi mainittua säännöstä ei sovelleta nippuina oleviin latva-artisokkiin, jolloin tietty määrä mykeröitä on liitetty yhteen kukkavarsista, eikä Spinoso-lajikkeen latva-artisokkiin. Latva-artisokkien kehitysasteen ja kunnon on oltava sellainen, että ne - kestävät kuljetuksen ja käsittelyn, - saapuvat tyydyttävässä kunnossa määräpaikkaan. B Luokitus Latva-artisokat luokitellaan kolmeen luokkaan seuraavasti: i) Ekstraluokka Tähän luokkaan luokiteltujen latva-artisokkien on oltava erittäin hyvälaatuisia. Niiden on oltava lajikkeelle ja/tai kauppamuodolle ominaisia. Sisimpien suojuslehtien on oltava tiiviisti sulkeutuneita lajikkeen mukaisesti. Niiden on oltava virheettömiä hyvin vähäisiä suojuslehtien pintavirheitä lukuun ottamatta edellyttäen, että virheet eivät vaikuta tuotteen ulkonäköön, laatuun, säilyvyyteen tai pakkauksen ulkoasuun. Kukkapohjuksen suonissa ei saa olla alkavaa puutumista. ii) I luokka Tähän luokkaan luokiteltujen latva-artisokkien on oltava hyvälaatuisia. Niiden on oltava lajikkeelle ja/tai kauppamuodolle ominaisia. Sisimpien suojuslehtien on oltava tiiviisti sulkeutuneita lajikkeen mukaisesti. Niissä voi kuitenkin olla seuraavia vähäisiä virheitä edellyttäen, että virheet eivät vaikuta tuotteen ulkonäköön, laatuun, säilyvyyteen ja pakkauksen ulkoasuun: - vähäinen muodon vajavuus, - vähäinen pakkasen aiheuttama vioitus (halkeama), - hyvin vähäinen pintavika. Kukkapohjuksen suonissa ei saa olla alkavaa puutumista. iii) II luokka Tähän luokkaan kuuluvat latva-artisokat, joita ei voida luokitella ylempiin luokkiin mutta jotka täyttävät edellä määritellyt vähimmäisvaatimukset. Ne voivat olla hieman avautuneita. Niissä voi olla seuraavanlaisia virheitä edellyttäen, että niiden laatuun, säilyvyyteen tai ulkoasuun liittyvät olennaiset ominaispiirteet säilyvät muuttumattomina: - muodon vajavuus, - pakkasen aiheuttama vioitus (pakkasenpuremat latva-artisokat), - vähäiset pintaviat, - vähäinen virhe uloimmissa suojuslehdissä, - alkavaa puutumista kukkapohjuksen suonissa. III KOKOLAJITTELUA KOSKEVAT SÄÄNNÖKSET Koko määritetään mykerön suurimman poikkileikkauksen halkaisijan mukaan. Vähimmäishalkaisija on 6 cm. Seuraavaa asteikkoa on noudatettava ekstra- ja I luokan osalta, mutta II luokan osalta sen noudattaminen on vapaaehtoista: - halkaisija vähintään 13 cm, - halkaisija vähintään 11 cm mutta pienempi kuin 13 cm, - halkaisija vähintään 9 cm mutta pienempi kuin 11 cm, - halkaisija vähintään 7,5 cm mutta pienempi kuin 9 cm, - halkaisija vähintään 6 cm mutta pienempi kuin 7,5 cm. Poivrade- ja Bouquet-tyypin latva-artisokkien osalta sallitaan lisäksi halkaisija, joka on vähintään 3,5 cm mutta pienempi kuin 6 cm. IV SALLITTUJA POIKKEAMIA KOSKEVAT SÄÄNNÖKSET Jokaisessa pakkauksessa sallitaan laatu- ja kokopoikkeamien rajoissa tuotteita, jotka eivät ole mainitun laatuluokan vaatimusten mukaisia. A Sallitut laatupoikkeamat i) Ekstraluokka Viisi prosenttia lukumäärästä latva-artisokkia, jotka eivät vastaa tämän luokan vaatimuksia mutta jotka täyttävät I luokan vaatimukset tai jotka poikkeuksellisesti hyväksytään tämän luokan sallittujen poikkeamien rajoissa. ii) I luokka Kymmenen prosenttia lukumäärästä latva-artisokkia, jotka eivät vastaa tämän luokan vaatimuksia mutta jotka täyttävät II luokan vaatimukset tai jotka poikkeuksellisesti hyväksytään tämän luokan sallittujen poikkeamien rajoissa. iii) II luokka Kymmenen prosenttia lukumäärästä latva-artisokkia, jotka eivät vastaa tämän luokan vaatimuksia eivätkä vähimmäisvaatimuksia, lukuun ottamatta tuotteita, joissa on mätää tai jotka ovat muuten pilaantuneet kulutukseen kelpaamattomiksi. B Sallitut kokopoikkeamat Kaikissa laatuluokissa (jos on kyse koon mukaan lajitelluista tuotteista): kymmenen prosenttia lukumäärästä latva-artisokkia, jotka eivät vastaa vahvistettuja luokittelu- ja kokovaatimuksia mutta kuuluvat mainittua kokoluokkaa lähinnä olevaan suurempaan tai pienempään kokoluokkaan; pienimpään kokoluokkaan (6-7,5 cm) luokiteltujen latva-artisokkien halkaisijan on oltava vähintään 5 cm. Poivrade- tai Bouquet-tyypin latva-artisokkien osalta kokopoikkeamia ei sallita. V PAKKAUKSEN ULKOASUA KOSKEVAT SÄÄNNÖKSET A Tasalaatuisuus Kunkin pakkauksen sisällön on oltava tasalaatuinen ja sisällettävä ainoastaan samaa alkuperää, lajiketta tai kauppamuotoa sekä laatu- ja kokoluokkaa olevia latva-artisokkia, jos tuote lajitellaan koon mukaan. Pakkauksesta näkyvän sisällön osan on edustettava koko sisältöä. Sen estämättä, mitä tämän kohdan edellisissä säännöksissä säädetään, tässä asetuksessa tarkoitettuja tuotteita voidaan sekoittaa enintään kolmen kilogramman painoisissa myyntipakkauksissa erityyppisten tuoreiden hedelmien ja vihannesten kanssa komission asetuksen (EY) N:o 48/2003(1) edellytyksiä noudattaen. B Pakkaaminen Latva-artisokat on pakattava siten, että ne tulevat suojatuiksi sopivalla tavalla. Pakkauksen sisällä käytettävien materiaalien on oltava uusia, puhtaita ja sellaisia, ettei niistä aiheudu tuotteiden ulkoista eikä sisäistä pilaantumista. Kaupallisilla merkinnöillä varustettujen materiaalien, erityisesti paperien ja etikettien käyttö on sallittua, edellyttäen että painatus ja kiinnitys tehdään myrkyttömällä painovärillä ja liimalla. Pakkauksissa ei saa olla mitään vieraita esineitä. VI MERKITSEMISTÄ KOSKEVAT SÄÄNNÖKSET Kunkin pakkauksen samalla sivulla on oltava selvin, pysyvin ja ulospäin näkyvin kirjaimin seuraavat merkinnät: A Tunnistusmerkinnät Pakkaaja ja/tai lähettäjä: Nimi ja osoite tai virallisesti annettu tai hyväksytty tunnus. Jos käytetään tunnusta, merkintä "pakkaaja" ja/tai "lähettäjä" (tai vastaava lyhenne) on kuitenkin merkittävä kyseisen tunnuksen läheisyyteen. B Tuote - "Latva-artisokkia", jos sisältö ei ole näkyvissä, - lajikkeen nimi ekstraluokassa, - "Poivrade" tai "Bouquet" tarvittaessa, - "Spinoso" tarvittaessa. C Tuotteen alkuperä Alkuperämaa ja tarvittaessa tuotantoalue tai kansallinen, alueellinen tai paikallinen nimitys. D Kaupalliset tiedot - Luokka, - mykeröiden lukumäärä, - kokoluokka (jos tuote on lajiteltu koon mukaan) ilmoitettuna mykerön pienimmän ja suurimman halkaisijan mukaan. E Virallinen tarkastusmerkintä (vapaaehtoinen) (1) EYVL L 7, 11.1.2003, s. 65.